Et Kenderi lähenemine püüab ületada neid traditsioonilisi  piire, mis on eristanud kultuuri- ja rahamaailma, näitab ta viimane raamat "Raha", kirjutatud kahasse pankur Rain Lõhmusega. Raamat, täpsemini rikkakssaamise õpetus, on iseenesest huvitav, vähemalt lugeja jaoks, kes huvitub investeerimisest ja kes on siiski piisavalt arukas, et raamatus pakutud õpetusse kriitiliselt suhtuda (s.t mitte hakata raamatu õnge ja paigutada kogu oma raha investeerimisfirmasse LHV Direct, mille üheks omanikuks on Rain Lõhmus). Sisu kõrval, mille investeerimist puudutav osa pärineb  ilmselt Rain Lõhmuselt, on huvitav ka vorm: raamat on kergesti loetav, ühendades ilukirjanduslikke elemente traditsioonilise käsiraamatu stiiliga. Selles raha-raamatus on Kender jõudnud otseselt ühe ta loomingut läbiva teema - raha - keskpunkti ja loobunud selle nimel isegi ainuautorsusele pretendeerimast. Raha on ju keskne Kenderi eelmises raamatus "Check out" ning ka Kenderi auhinnatud esikromaani "Iseseisvuspäeva" kangelased heitlevad rikastumise nimel. Seega, raha on tähtis, vähemalt Kenderile: "Raha on  oluline. Oluline sellepärast, et seda kellelgi palju ei ole. Inimesed ikka unistavad sellest, mida neil ei ole." (Suviste 2001.)